
S.C. MERCUR S.A. CRAIOVA 

      CALEA UNIRII   NR.14

J16/91/1991         C.U.I. 2297960

      NR.448/16.03.2007

RAPORTUL CONSILIULUI DE ADMINISTRAŢIE 

PRIVIND EXERCIŢIUL FINANCIAR AL ANULUI 2006


Societatea comercială MERCUR s-a constituit ca societate pe acţiuni în anul 1991, prin preluarea activului şi pasivului I.C.S. Magazin Universal MERCUR, în temeiul dispoziţiilor Legii nr.15/1990 şi în baza Deciziei nr.147/26.10.1990 a Prefecturii Dolj.


S.C. MERCUR S.A. este organizată şi îşi desfăşoară activitatea în conformitate cu prevederile Legii nr.31/1990 R (cu modificările şi completările ulterioare), precum şi în conformitate cu toate celelalte acte normative care alcătuiesc cadrul legal incident formei juridice şi specificului activităţii desfăşurată, societatea fiind înregistrată la Oficiul Registrului Comerţului de pe lângă Tribunalul Dolj sub nr.J16/91/1991 şi având cod unic de înregistrare 2297960.

1. CONDUCEREA ŞI ADMINISTRAREA SOCIETĂŢII ÎN ANUL 2006


În conformitate cu actul constitutiv al societăţii, conducerea şi administrarea S.C. MERCUR S.A. s-au realizat de către Adunarea Generală a Acţionarilor şi de către Consiliul de Administraţie.


În cursul anului 2006, Adunarea Generală a Acţionarilor a fost convocată într-o singură şedinţă – Ordinară, în data de 29.03.2006, iar Consiliul de Administraţie s-a întrunit în 16 şedinţe – periodic (lunar), dar şi ori de câte ori problemele organizatorice au impus acest lucru.


În perioada 01.01.-01.11.2006, Consiliul de Administraţie a avut următoarea componenţă: VIGARU IOAN - Preşedinte, FILIPESCU IOANA, NUŢĂ TEODOR, BĂDESCU ILIE şi ARABU IOAN ALEXANDRU.


Ca urmare a retragerii din funcţia de administrator al S.C. MERCUR S.A. a domnului Arabu Ioan Alexandru, de la data de 01.11.2006, a fost cooptat ca membru al Consiliului de Administraţie domnul BUZIERNESCU RĂDUCU EMIL, iar ca urmare a retragerii domnului Nuţă Teodor, de la data de 01.12.2006 a fost cooptat domnul ŞALAPA VASILE; totodată, s-a înfiinţat funcţia de Vicepreşedinte al Consiliului de Administraţie.  


Astfel, la data de 31.12.2006, Consiliul de Administraţie al societăţii avea următoarea componenţă : ŞALAPA VASILE – Preşedinte, VIGARU IOAN - Vicepreşedinte, FILIPESCU IOANA, BĂDESCU ILIE şi BUZIERNESCU RĂDUCU EMIL.


Activitatea curentă a societăţii a fost organizată şi condusă, până la data de 01.12.2006, de către domnul Vigaru Ioan – în funcţia de Director General şi de către doamna Căruntu Adelina Veronica – în funcţia de Director Financiar-Contabil, care  şi-au exercitat atribuţiile în baza hotărârilor Adunării Generale a Acţionarilor şi ale Consiliului de Administraţie, precum şi a contractelor individuale de muncă. 


Din data de 01.12.2006, ca urmare a modificărilor intervenite în dispoziţiile Legii nr.31/1990 R (cu modificările şi completările ulterioare), a fost înfiinţată funcţia de Director General Adjunct. În cadrul S.C. MERCUR S.A. există astfel 2 funcţii – Director General, funcţie exercitată de domnul Şalapa Vasile  şi Director General Adjunct, funcţie exercitată de domnul Vigaru Ioan – care echivalează cu directorii executivi în înţelesul Legii nr.31/1990 R (cu modificările şi completările ulterioare), iar funcţiile de Director Financiar-Contabil, de Director de Strategie şi Dezvoltare şi respectiv de Şef de Departament Administrativ – reprezintă funcţii de conducere ale structurilor organizatorice din cadrul societăţii.


 Controlul gestiunii societăţii a fost asigurat, în perioada 01.01.-01.10.2006, de către Comisia de Cenzori, formată din doamnele Bărbăcioru Victoria-Haritina, Ionescu Maria şi Ţorţolea Graziella. Mandatul Comisiei de cenzori a încetat de drept la data de 01.10.2006, situaţiile financiare ale S.C. MERCUR S.A. urmând a fi supuse, conform dispoziţiilor legale adoptate ca urmare a aderării României la Uniunea Europeană, auditului intern şi auditului financiar (inclusiv pentru anul 2006).

2. OBIECTIVELE A CĂROR REALIZARE A FOST URMĂRITĂ

 ÎN ACTIVITATEA DESFĂŞURATĂ ÎN ANUL 2006


Consiliul de Administraţie şi directorii societăţii au urmărit – în conformitate cu strategia aprobată pentru anul 2006 de către Adunarea Generală a Acţionarilor şi în conformitate cu atribuţiile legale care le revin – îndeplinirea următoarelor obiective principale :


1. realizarea indicatorilor prevăzuţi în bugetul de venituri şi cheltuieli.


2. creşterea rentabilităţii activităţii desfăşurată în cele două domenii principale care stau la baza realizării veniturilor societăţii : exploatarea spaţiilor comerciale prin închiriere şi comercializarea mărfurilor în nume propriu.


3. reducerea litigiilor în care societatea a fost parte pe rolul instanţelor judecătoreşti, obiectiv urmărit atât prin acţiuni preventive, cât şi prin demersuri în vederea finalizării litigiilor existente.


4. realizarea lucrărilor cuprinse în programul de activitate aprobat de către Adunarea Generală a Acţionarilor pentru anul 2006, corelată cu demersurile întreprinse în vederea consolidării imaginii de marcă a Centrului Comercial MERCUR pe piaţa de retail a zonei de Sud-Vest a ţării.


5. un obiectiv important care s-a urmărit şi care s-a realizat în anul 2006 a fost obţinerea certificării sistemului de management al calităţii, implementat în cadrul S.C. MERCUR S.A. conform SR EN ISO 9001:2001, certificatul obţinut fiind valabil până la data de 19.01.2010. Domeniile de activitate certificate sunt : comerţ cu amănuntul în magazine nespecializate cu vânzare predominantă de produse nealimentare, închirierea bunurilor proprii şi restaurant. 

6. un alt obiectiv l-a constituit implementarea sistemului de management al securităţii alimentare, obiectiv care însă nu s-a finalizat, termenul stabilit în acest sens fiind decalat, împreună cu societatea de consultanţă, pentru data de 31.03.2007, după care se va urmări obţinerea certificării şi a acestui sistem de management. Decalarea termenul de implementare a fost determinată de complexitatea sistemului – care implică nu numai achiziţionarea unor dispozitive specifice de măsurare şi monitorizare, dar şi amenajarea şi dotarea corespunzătoare a unor spaţii cu destinaţii speciale în cadrul Restaurantului MERCUR.

*

Trebuie precizat că, în cadrul sistemului de management al calităţii, obiectivul principal urmărit de managementul de la cel mai înalt nivel din cadrul S.C. MERCUR S.A. este reprezentat de dezvoltarea unor relaţii de încredere şi reciproc avantajoase cu clienţii, angajaţii, partenerii şi acţionarii, în vederea consolidării imaginii organizaţiei – ceea ce implică : „încântarea clientului” – ca scop final al implementării unei mentalităţi pro-calitate la toate nivelurile organizaţiei şi oferirea de produse şi furnizarea de servicii în conformitate cu cerinţele şi în condiţii de competitivitate.

Principalele obiective care au fost urmărite în anul 2006, dar a căror realizare se va urmări şi în viitor în domeniul calităţii sunt : 

	     1. - creşterea satisfacţiei clienţilor – prin calitatea produselor şi a serviciilor furnizate;

	     2. - creşterea prestigiului firmei şi construirea unei imagini de excelenţă – prin seriozitate şi competenţă în acordarea serviciilor, asigurarea încrederii clienţilor privind capabilitatea indentificării, prevenirii şi tratării oricăror eventuale neconformităţi ale produselor oferite/serviciilor prestate, realizarea unei interfeţe profesionale cu clienţii şi asigurarea unui feed-back eficient al informaţiilor;

	     3. - creşterea eficienţei activităţilor interne – prin planificare şi organizare corespunzătoare şi prin asigurarea unui climat de înalt profesionalism;

	     4. - îmbunătăţirea continuă a calităţii produselor/serviciilor furnizate – prin implicarea şi angajarea întregului personal.


 Toate aceste obiective – generale sau concret măsurabile – au avut ca scop asigurarea, la nivelul S.C. MERCUR S.A., a tuturor condiţiilor pentru încadrarea în politica Uniunii Europene, pentru funcţionarea optimă pe piaţă a S.C MERCUR S.A. după aderare.

3. CAPITALUL SOCIAL ŞI STRUCTURA ACŢIONARIATULUI

La data de 01.01.2006, capitalul social al S.C. MERCUR S.A. a fost de 2.957.890 lei, împărţit în 1.183.156 acţiuni nominative dematerializate, toate cu o valoare nominală de 2,5 lei fiecare, în cursul anului 2006 neînregistrându-se modificări.


La data de 22.12.2006, structura acţionariatului era următoarea :

	Nr.

crt.
	ACŢIONAR
	NUMĂR TOTAL DE ACŢIUNI
	PROCENT DIN TOTAL

	1.
	S.I.F. OLTENIA S.A. CRAIOVA
	1.012.014
	85,54

	2.
	A.V.A.S.
	     31.645
	 2,67

	3.
	BROADHURST INV. LTD.
	     76.619
	 6,48 

	4.
	ALTE PERSOANE JURIDICE
	    948
	 0,07

	5.
	PERSOANE FIZICE
	    61.930
	5,23

	T O T A L
	                        1.183.156  
	                 100



La data de 31.12.2006 erau neridicate de la societate 63 de certificate de acţionar şi dividende neridicate/neprimite de către acţionari pentru anii 2001-2005 în sumă totală de 45.843,63 lei – situaţia prezentându-se astfel:

- pentru anul 2001 :
4.184,33 lei

- pentru anul 2002 :
2.352,34 lei

- pentru anul 2003 :
5.817,44 lei

- pentru anul 2004 :       16.319,19 lei

- pentru anul 2005 :       17.170,33 lei

      Total :                      45.843,63 lei

4. POZIŢIA SOCIETĂŢII PE PIAŢA DE CAPITAL


S.C. MERCUR S.A. este o societate comercială deschisă – deţinută public, acţiunile sale fiind tranzacţionate pe Bursa de Valori Bucureşti – piaţa RASDAQ.


În cursul anului 2006, tranzacţiile derulate cu acţiuni MERCUR au fost reduse – atât ca număr de tranzacţii, cât şi ca pachete de acţiuni, iar preţurile au variat între 26,4 lei/acţiune şi 35,24 lei/acţiune.

          5.  CU PRIVIRE LA LITIGIILE ÎN CARE S.C. MERCUR S.A. A FOST PARTE ÎN CURSUL ANULUI 2006


În perioada 01.01.-31.12.2006, S.C. MERCUR S.A. a fost parte într-un număr de 16 litigii, soluţionate de către instanţele de judecată în diferite grade de jurisdicţie, astfel că reprezentarea juridică a societăţii s-a asigurat într-un număr de 24 de dosare.


În cadrul celor 16 litigii, 9 au fost de natură civilă (contestaţii la executare, cereri de suspendare provizorie a executării şi o acţiune având ca obiect obligaţia de a face) şi 7 – de natură comercială, în 12 – S.C. MERCUR S.A. având calitate procesuală activă şi în 4 – calitate procesuală pasivă.


Un număr de 8 dintre litigii au fost soluţionate definitiv şi irevocabil, unul – a fost soluţionat definitiv, în 4 – este suspendată judecata, la cererea S.C. MERCUR S.A. (soluţionarea depinzând în tot/în parte de soluţiile care urmează să se pronunţe în alte cauze), iar 3 – se află încă în curs de soluţionare pe fond. 


În ceea ce priveşte cele 9 litigii de natură civilă :

- 2 litigii au ca obiect contestaţiile formulate, una de către S.C. MERCUR S.A. şi una de către S.C. CRONOS COM S.R.L., împotriva a 2 procese-verbale de eliberare şi distribuţie a sumei poprită din contul S.C. MERCUR S.A. în cadrul executării silite. La cererea S.C. MERCUR S.A., în ambele contestaţii (una aflată în curs de soluţionare pe fond şi una – în recurs) s-a dispus suspendarea judecăţii.   

- în 6 litigii, calitate procesuală pasivă a avut fosta salariată a societăţii Iova Daniela, unul dintre aceste litigii a fost soluţionat irevocabil prin admiterea recursului S.C. MERCUR S.A., 1 – se află în continuare în curs de soluţionare, iar în 2 – s-a dispus suspendarea judecăţii, la cererea S.C. MERCUR S.A..

- un alt litigiu civil a fost determinat de cererea de chemare în judecată formulată de către Consiliul Judeţean Dolj, în sensul obligării S.C. MERCUR S.A. la predarea bunurilor mobile aferente unui imobil, litigiu care se află în curs de soluţionare pe fond şi în care S.C. MERCUR S.A. a ridicat excepţia lipsei de calitate procesuală pasivă.

*

     
În ceea ce priveşte cele 7 litigii de natură comercială :


- în 3 dintre acestea a avut calitate procesuală pasivă S.C. CRONOS COM S.R.L., 2 fiind soluţionate irevocabil de către Înalta Curte de Casaţie şi Justiţie şi unul – aflându-se în curs de soluţionare (în rejudecare, pe fond); trebuie precizat însă că, într-unul dintre litigiile soluţionate irevocabil, instanţa a dispus obligarea S.C. CRONOS COM S.R.L. la plata, către S.C. MERCUR S.A., a unei sume de peste 2,6 miliarde lei (ROL) – reprezentând contravaloarea lipsei de folosinţă, pe perioada 2002-2004, a spaţiului de la demisolul Centrului Comercial MERCUR. 


- unul dintre litigii a avut ca obiect cererea S.C. MERCUR S.A. de obligare la plată a unui fost chiriaş al societăţii – S.C. HARIA DISTRIBUTION S.R.L., litigiu soluţionat irevocabil – în sensul admiterii cererii, creanţa aflându-se în executare silită.


- ca urmare lucrărilor care s-au derulat în centrul oraşului, S.C MERCUR S.A. a urmărit, pe cale de ordonanţă preşedinţială, obţinerea unei căi de acces corespunzătoare pentru clienţii Centrului Comercial MERCUR, cerere care nu a fost admisă de către instanţă şi care, de altfel, s-a soluţionat după finalizarea acestor lucrări. 


- în 2 litigii, S.C. MERCUR S.A. a fost chemată în judecată – de către un chiriaş (S.C. LIPUS S.R.L.) şi de către Direcţia Regională de Drumuri şi Poduri; ambele litigii au fost soluţionate (primul definitiv şi cel de-al doilea irevocabil) – în sensul respingerii cererilor.   

6. ANALIZA REZULTATELOR ECONOMICO-FINANCIARE


Activitatea desfăşurată în anul 2006 s-a dovedit mai rentabilă şi mai eficientă decât cea din anul 2005, rezultatul brut al anului 2006 fiind cu 8,09 % superior celui din anul anterior, procentul de creştere devansând rata inflaţiei.


Contul de profit şi pierdere întocmit conform prevederilor legale, încheiat la data de 31.12.2006, se prezintă astfel :

	Denumirea indicatorului
	Realizări în perioada de raportare
	2006 / 2005

	
	31.12.2005
	31.12.2006
	

	Cifra de afaceri netă
	12.726.187
	13.753.887
	108,08 %

	   Producţia vândută
	8.340.315
	10.242.532
	122,81 %

	   Venituri din vânzarea mărfurilor
	4.385.872
	3.511.355
	80,06 %

	Producţia realizată de entitate pentru scopurile sale proprii şi capitalizată
	166.530
	23.675
	14,22 %

	Alte venituri din exploatare
	479.778
	143.179
	29,84 %

	VENITURI DIN EXPLOATARE – TOTAL
	13.372.495
	13.920.741
	104,10 %

	Cheltuieli cu materiile prime şi materiale consumabile 
	313.422
	219.534
	70,04 %

	   Alte cheltuieli materiale
	291.303
	62.569
	21,48 %

	Alte cheltuieli externe
	1.009.165
	1.146.117
	113,57 %

	Cheltuieli privind mărfurile
	2.984.355
	2.268.426
	76,01 %

	Cheltuieli cu personalul
	2.230.772
	2.651.654
	118,87 %

	   Salarii şi indemnizaţii
	1.720.200
	2.003.899
	-

	   Cheltuieli cu asigurările şi protecţia socială
	510.572
	647.755
	-

	Ajustări de valoare privind imobilizările corporale şi necorporale
	440.856
	485.856
	110,21 %

	   Cheltuieli
	440.856
	485.856
	-

	Ajustări de valoare privind activele circulante
	3.104
	596
	19,20 %

	   Cheltuieli 
	3.104
	596
	-

	Alte cheltuieli de exploatare
	1.075.337
	1.116.983
	103,87 %

	Cheltuieli privind prestaţiile externe
	746.772
	751.065
	100,57 %

	Cheltuieli cu alte impozite, taxe şi vărsăminte asimilate
	265.960
	355.760
	133,76 %

	Cheltuieli cu despăgubiri, donaţii şi activele cedate
	62.605
	10.158
	16,23 %

	Ajustări privind provizioanele
	- 53.691
	452.979
	943,68 %

	   Cheltuieli
	363.615
	817.201
	-

	   Venituri
	417.306
	364.222
	-

	CHELTUIELI DE EXPLOATARE – TOTAL
	8.294.623
	8.404.714
	101,33 %

	PROFITUL SAU PIERDEREA DIN EXPLOATARE   - Profit 
	5.077.872
	5.516.027
	108,63 %

	Venituri din interese de participare
	11.194
	38.585
	344,69 %

	Venituri din dobânzi
	522.939
	512.600
	98,02 %

	   Alte venituri financiare
	2.345
	1.193
	50,87 %

	VENITURI FINANCIARE – TOTAL
	536.478
	552.378
	102,96 %

	PROFITUL SAU PIERDEREA FINANCIAR(Ă)         - Profit 
	536.440
	552.378
	102,97 %

	PROFITUL SAU PIERDEREA CURENT(Ă)               - Profit
	5.614.312
	6.068.405
	108,09 %

	VENITURI TOTALE
	13.908.973
	14.473.119
	104,06 %

	CHELTUIELI TOTALE
	8.294.661
	8.404.714
	101,33 %

	PROFITUL SAU PIERDEREA BRUTĂ                      - Profit
	5.614.312
	6.068.405
	108,09 %

	Impozitul pe profit
	887.150
	1.018.354
	114,79 %

	PROFITUL SAU PIDEREA NET(Ă) A EXERCIŢIULUI FINANCIAR

                                                                                       - Profit
	4.727.162
	5.050.051
	106,83 %


Se constată că cifra de afaceri netă este, în exerciţiul financiar al anului 2006, cu 8,08% mai mare decât cea din precedentul exerciţiu financiar, cu observaţia că s-a modificat raportul între principalele clase de venituri, componente ale cifrei de afaceri, de la 2/1 – în 2005 la aproape 3/1 – în 2006, în favoarea veniturilor din prestări servicii – închirierea spaţiilor comerciale.


În anul 2006, veniturile din comercializare marfă sunt cu 19,95 % mai mici decât cele din anul 2005, iar veniturile din închiriere spaţii – cu 22,8 % mai mari decât cele din anul 2005, ca efect al modificării suprafeţelor pe care se desfăşoară aceste activităţi – în sensul restrângerii suprafeţelor raioanelor proprii.


 La capitolul alte venituri din exploatare, în anul 2006 înregistrăm un nivel cu 70,15 % mai mic decât cel din anul 2005, deoarece în acest exerciţiu financiar au avut loc vânzări semnificative de active imobilizate. Astfel că total venituri din exploatare realizate în anul 2006 este de 13.920.741 lei – cu 548.246 lei mai mare decât în anul 2005. Total cheltuieli de exploatare efectuate în anul 2006 este de 8.404.714 lei – cu 110.091 lei mai mari ca în anul 2005. 


În cadrul capitolelor de cheltuieli se observă situaţii diferite de la un capitol la altul – astfel :

a) la cheltuielile cu materialele consumabile se înregistrează o reducere cu 29,96 % în anul 2006 faţă de anul 2005, la cheltuieli cu alte materiale – o reducere cu 78,5 %, iar la cheltuieli cu marfa vândută – o reducere cu 24 %.


Cauzele acestor reduceri sunt economiile efectuate (materiale consumabile), modificările intervenite în prevederile legale referitoare la înregistrările contabile (alte materiale – contul 604) şi scăderea volumului vânzărilor prin raioanele proprii (cheltuieli cu marfa vândută).


b) la cheltuiala cu energia şi apa se înregistrează o creştere cu 13,58 % faţă de anul 2005, la cheltuiala salarială o creştere de 18,86 %, iar la cheltuiala cu taxele şi impozitele – o creştere de 33,76 %. 


 Cauza acestor creşteri o reprezintă majorarea tarifelor furnizorilor de utilităţi, creşterea salariilor, precum şi creşterea fiscalităţii – majorarea impozitelor şi taxelor în sarcina societăţii.


Deoarece cheltuielile de exploatare au crescut într-un ritm inferior creşterii înregistrate la veniturile totale, rezultatul din exploatare este, în anul 2006, superior cu 438.155 lei celui din anul 2005. 


Adăugând la acesta şi rezultatul financiar – mai mare decât cel din anul precedent cu 15.938 lei – rezultă că, prin prisma rezultatului net final, activitatea anului 2006, este superioară anului precedent.


PROFIT NET – 2005

= 
4.727.162 LEI


PROFIT NET – 2006

=
5.050.051 LEI


DIFERENŢĂ 2006/2005

=
   322.889 LEI


*


Raportat la prevederile bugetului de venituri şi cheltuieli, realizările exerciţiului financiar 2006 se prezintă astfel :

	INDICATOR
	B.V.C. 

2006
	REALIZĂRI

 2006
	PROCENT REALIZARE

	VENITURI TOTALE
	14.993.615
	14.837.341
	98,96 %

	Venituri din exploatare
	14.020.000
	13.920.741
	99,29 %

	Venituri din vânzare marfă
	4.085.000
	3.511.355
	85,96 %

	Venituri din închirieri
	9.765.000
	10.205.310
	104,51 %

	Venituri din prestări servicii
	50.000
	37.222
	74,44 %

	Venituri din prod. Imobilizări
	
	23.675
	

	Alte venituri din exploatare (inclusiv vânzări active)
	120.000
	143.179
	119,32 %

	Venituri financiare
	610.000
	552.378
	90,55 %

	Venituri anulare provizioane
	363.615
	364.222
	100,17 %

	CHELTUIELI TOTALE
	9.067.395
	8.768.936
	96,71 %

	Cheltuieli de exploatare
	9.057.395
	8.768.936
	96,82 %

	Cheltuieli cu marfa vândută
	2.780.000
	2.268.426
	81,60 %

	Cheltuieli materiale (inclusiv energia şi apa)
	1.375.000
	1.404.519
	102,15 %

	Cheltuieli materiale investiţii
	
	23.701
	

	Cheltuiala totală salarială :
	2.523.615
	2.427.910
	96,21 %

	- salarii brute
	1.933.000
	1.780.155
	92,09 %

	- asigurări sociale
	575.615
	529.496
	91,99 %

	- alte cheltuieli acţiuni sociale
	15.000
	118.259
	788,39 %

	Cheltuieli tichete de masă
	250.000
	223.744
	89,50 %

	Cheltuieli servicii terţi
	780.000
	664.322
	85,17 %

	Cheltuieli reclamă, publicitate, sponsorizări
	90.000
	86.743
	96,38 %

	Cheltuieli impozite şi taxe
	365.000
	355.760
	97,47 %

	Cheltuieli amortizare
	510.000
	485.856
	95,27 %

	Cheltuieli constituire provizion cotă participare profit
	373.780
	408.280
	109,23 %

	Cheltuieli constituire provizion
	
	400.000
	

	Alte cheltuieli de exploatare
	10.000
	10.754
	107,54 %

	Cheltuieli financiare
	10.000
	
	

	PROFIT BRUT
	5.926.220
	6.068.405
	102,40 %

	Impozit profit
	951.220
	1.018.354
	107,06 %

	PROFIT NET
	4.975.000
	5.050.051
	101,51 %


Pe parcursul anului 2006, societatea a urmărit lunar realizarea veniturilor prevăzute a se realiza şi încadrarea în cheltuielile prevăzute a se efectua.


Rezultatul brut al activităţii desfăşurată se ridică la 5.050.051 lei – faţă de un nivel planificat de 4.975.000 lei, respectiv cu 1,51 % mai mare.


Deşi la veniturile totale nu s-a atins nivelul planificat, înregistrându-se o nerealizare de 156.274 lei, adică 1,04 %, faptul că cheltuielile totale efectuate sunt mai mici decât nivelul planificat cu 298.459 lei (respectiv cu 3,29 %), a determinat obţinerea unui profit brut şi respectiv net superior bugetului de venituri şi cheltuieli.


Veniturile din exploatare s-au realizat în proporţie de 99,29 %, deoarece nu s-au realizat veniturile planificate din vânzare marfă şi alte prestări servicii către populaţie, nerealizare care a fost compensată de depăşirea înregistrată la veniturile din închirieri (4,51 %) şi alte venituri din exploatare (19,32 %).


În ceea ce priveşte nerealizarea veniturilor din comercializare marfă prin raioanele proprii, trebuie specificat că, deşi s-au realizat în proporţie de 85,96 %, aceasta nu a afectat decât foarte puţin obiectivul principal : obţinerea adaosului comercial în valoare absolută de 1.305.000 lei.


În ceea ce priveşte depăşirea veniturilor din închirieri, aceasta se datorează   într-o mare măsură utilităţilor facturate, care au depăşit prevederea cuprinsă în buget.


Veniturile financiare s-au realizat pe seama dobânzilor bancare în proporţie de 92,80 % şi diferenţa pe seama dividendelor şi acţiunilor cu titlu gratuit primite. Prin B.V.C., societatea prevăzuse şi o vânzare din acţiunile deţinute la alte societăţi, care însă nu s-a mai finalizat, ceea ce a determinat o nerealizare de 9,5 % la această categorie de venituri.


Economia înregistrată la cheltuiala totală se datorează faptului că, exceptând cheltuielile materiale şi alte cheltuieli de exploatare, la fiecare capitol se înregistrează economii – astfel :

a) la cheltuiala cu marfa – datorită faptului că nu s-a atins nivelul prevăzut la veniturile din vânzare;

 
b) la cheltuiala salarială – datorită faptului că o parte din prima de Paşti s-a acordat sub forma tichetelor-cadou, precum şi faptului că salarizarea personalului productiv este în acord direct;


c) la cheltuielile cu servicii terţi – deoarece s-a urmărit utilizarea eficientă a personalului propriu în detrimentul contractării serviciilor prestate de terţe persoane;


d) la cheltuielile cu amortizarea – deoarece valoarea amortizabilă nu a crescut atât cât s-a luat în calcul la elaborarea bugetului.


Depăşirea înregistrată la cheltuielile materiale se datorează în principal creşterii nivelului tarifelor practicate de furnizorii de utilităţi.


Rezultatul brut din exploatare, în sumă de 5.551.805 lei, a fost afectat de cheltuielile de constituire a unui provizion de 400.000 lei – reprezentând o datorie care poate deveni exigibilă în anul 2007, dar este aferentă exerciţiilor financiare 2003-2006, precum şi de suplimentarea – cu 34.500 lei – a provizionului aprobat pentru cota de participare la profit a salariaţilor.


Rezultatul brut al exerciţiului financiar 2006 este de 6.068.405 lei, cu 2,40 % mai mare decât cel planificat a se obţine, ceea ce reprezintă un aspect pozitiv al activităţii desfăşurată.

7. ANALIZA SITUAŢIEI PATRIMONIALE


La data de 31.12.2006, patrimoniul S.C. MERCUR S.A. constă în :


1. ACTIVE IMOBILIZATE = 7.300.825 lei (valoare rămasă) – care cuprind : 


a) imobilizări necorporale (licenţe, programe informatice etc.) = 9.938 lei.


b) imobilizări corporale = 7.290.490 lei, formate din :

- terenuri (valoare stabilită la nivelul H.G. nr.500/1994) = 58.792 lei.

- construcţii (valoare reactualizată la 31.12.2006) = 6.928.058 lei. 

- instalaţii, mijloace de transport (cost de achiziţie) = 2.244.782 lei.

- mobilier, aparate birotică (cost de achiziţie) = 420.646 lei.

- imobilizări în curs de finalizare = 5.386 lei, pentru care există o amortizare înregistrată de 2.391.402 lei.


c) imobilizări financiare (garanţie contractuală) = 400 lei.


2. ACTIVE CIRCULANTE = 11.047.266 lei – reprezentate de : 


a) stocuri de materiale (cost de achiziţie) = 41.612 lei.


b) stocuri de marfă = 733.327 lei (preţ de achiziţie exclusiv T.V.A.).


c) creanţe = 210.487 lei (valoare de înregistrare) – pentru care există constituite provizioane în valoare de 19.690 lei.


d) titluri de plasament = 1.026.093 lei (preţ de achiziţie).


e) disponibil bănesc = 8.989.295 lei.


f) alte valori = 51.713 lei.


3. CHELTUIELI ÎNREGISTRATE ÎN AVANS = 9.001 lei


4. DECONTĂRI ÎN CURS DE CLARIFICARE = 14.430 lei


5. DATORII = 1.419.969 lei – reprezentate de :   


a) furnizori = 458.828 lei


b) clienţi-creditori = 52.794 lei 


c) datorii către personal = 149.956 lei


d) datorii către bugete = 566.824 lei


e) datorii către acţionari (dividende neridicate din anii 2000-2005) = 45.844 lei


f) creditori (garanţii de bună execuţie primite) = 145.723 lei.


Menţionăm că niciuna din categoriile de datorii specificate nu este restantă, termenele de plată fiind legal stabilite pentru anul 2007.


6. VENITURI ÎN AVANS = 636.262 lei


7. CAPITAL PROPRIU = 15.498.531 lei – format din :


a) capital social = 2.957.890 lei


b) rezerva legală = 591.578 lei


c) rezerve din reevaluare = 1.426.049 lei


d) alte rezerve = 5.472.963 lei


e) profitul net al anului 2006 = 5.050.051 lei


Desfăşurarea activităţii pe parcursul anului 2006 a determinat şi modificări în structura patrimonială – astfel :

	INDICATOR
	SOLD LA


	DIFERENŢE

	
	01.01.2006
	31.12.2006
	

	ACTIVE IMOBILIZATE :
	5.776.069
	7.300.825
	+ 1.524.756

	- imobilizări necorporale
	32
	9.934
	+        9.902

	- imobilizări corporale
	5.775.637
	7.290.491
	+ 1.514.854

	- imobilizări financiare
	400
	400
	-

	ACTIVE CIRCULANTE :
	8.943.021
	11.048.715
	+ 2.105.694

	- stocuri
	926.031
	775.281
	-     150.750

	- creanţe
	214.424
	205.227
	-         9.197

	- investiţii pe termen scurt
	699.297
	1.026.093
	+    326.796

	- casa şi conturi la bănci
	7.103.269
	9.042.114
	+ 1.938.845

	CHELTUIELI ÎN AVANS
	5.916
	9.001
	+        3.085

	DATORII PE TERMEN SCURT
	1.374.198
	1.415.468
	+      41.270

	ACTIVUL NET
	12.639.725
	16.306.811
	+ 3.667.086

	PROVIZIOANE
	363.615
	808.280
	+    444.665

	VENITURI ÎN AVANS
	711.083
	636.262
	+      74.821

	CAPITAL PROPRIU :
	12.276.110
	15.498.531
	+ 3.222.421

	- capital social
	2.957.890
	2.957.890
	-

	- rezerve din reevaluare
	-
	1.426.049
	+ 1.426.049

	- rezerve
	4.951.058
	6.064.541
	+ 1.113.483

	- rezultatul exerciţiului financiar
	4.727.162
	5.050.051
	+    777.889



Valoarea activelor imobilizate a crescut cu 1.524.756 lei, 93,58 % din această creştere fiind datorată reevaluării clădirilor şi construcţiilor speciale, iar diferenţa – investiţiilor efectuate în anul 2006.


Activele circulante au crescut cu 2.105.694 lei, pe seama realizării profitului acestui an, care s-a concretizat în creşterea disponibilului bănesc şi a investiţiilor financiare pe piaţa de capital.


Creşterea semnificativă a activelor, precum şi menţinerea la aproape acelaşi nivel a datoriilor au determinat creşterea activului net cu 3.667.086 lei, respectiv cu  29 %. La data de 31.12.2005, activul net/acţiune era de 10,68 lei, iar la data de 31.12.2006 – de 13,78 lei.


Capitalurile proprii au crescut cu 3.222.421 lei, creştere care are ca sursă reevaluarea clădirilor – în proporţie de 44,25 %, repartizarea la alte rezerve a unei părţi din profitul anului 2005 – în proporţie de 34,55 %, iar diferenţa de 21,2 procente este determinată de obţinerea, în anul 2006, a unui profit net superior celui din anul 2005.


Având în vedere creşterile înregistrate la elementele patrimoniale, se concluzionează că activitatea desfăşurată a fost rentabilă, eficientă şi a dus la crearea premiselor de continuitate şi dezvoltare a acesteia.   

8. REPARTIZAREA PROFITULUI NET


Profitul net obţinut în anul 2006 – 5.050.051 lei – urmează a fi repartizat integral la alte rezerve – surse proprii de finanţare, justificarea acestei repartizări constând în amplul program de investiţii, modernizări şi reparaţii – lucrări care vor fi eşalonate în anii 2007-2009 şi a cărui valoare totală se estimează la 20.000.000 lei.


Realizarea unui asemenea program este impusă de factori obiectivi, dintre care cei mai importanţi sunt reprezentaţi de :


- necesitatea imperioasă a realizării unui parcaj auto;


- modernizarea faţadelor (nord, est şi vest) ale Centrului Comercial MERCUR, pentru încadrarea în arhitectura zonei; 


- construirea unui nou etaj, etajul V, pe terasa Centrului Comercial MERCUR – în vederea amenajării unor spaţii destinate petrecerii timpului liber şi distracţiei; 

- creşterea suprafeţei exploatabile prin închiderea teraselor pietonale pe laturile de nord şi vest, ca modalitate de suplimentare a veniturilor.

*

*
*

Având în vedere cele de mai sus, se propune Adunării Generale a Acţionarilor să aprobe Raportul Consiliului de Administraţie al S.C. MERCUR S.A. cu privire la :

1. activitatea desfăşurată în anul 2006.

2. rezultatele economico-financiare înregistrate la 31.12.2006, astfel cum sunt reflectate în bilanţul contabil.


3. contul de profit şi pierdere.


4. repartizarea profitului.


5. descărcarea de gestiune a administratorilor pentru exerciţiul financiar al anului 2006.

CONSILIUL DE ADMINISTRAŢIE

ŞALAPA VASILE

VIGARU IOAN

FILIPESCU IOANA

BĂDESCU ILIE

BUZIERNESCU RĂDUCU EMIL

